Tavoitteet 9. luokka

ohjata oppilasta havaitsemaan ja arvioimaan erilaisia argumentaation tapoja sekä uskonnon ja tieteen kielen välisiä eroja

ohjata oppilasta perehtymään eettisen ajattelun keskeisiin käsitteisiin, ihmisoikeuksiin sekä opiskeltavan uskonnon ja muiden uskontojen ja katsomusten eettisiin periaatteisin

rohkaista oppilasta pohtimaan ihmisyyteen kuuluvia elämänkysymyksiä, ajankohtaisia eettisiä kysymyksiä ja omien arvojen suhdetta niihin

innostaa oppilasta tutkimaan omien valintojensa eettisiä ulottuvuuksia ja niiden vaikutusta hyvinvointiin ja kannustaa kestävään elämäntapaan

ohjata oppilasta tuntemaan eri uskontojen ja katsomusten tapoja ja symboleita sekä tunnistamaan uskonnollisia aiheita mediassa, maailmanpolitiikassa, taiteessa ja populaarikulttuurissa

rohkaista oppilasta kohtaamaan erilaisia ihmisiä nyt ja tulevaisuudessa (ei vaikuta arvosanan muodostamiseen)

**UO Sisällöt**

*S3 Hyvä elämä*
(Myös S1 Suhde omaan uskontoon: Etiikan keskiössä on ortodoksinen ihmiskuva sekä S2 Uskontojen maailma: Erityisesti juutalaisuus)

-Tutustutaan ortodoksiseen etiikkaan ja pohditaan ihmisyyteen kuuluvia elämänkysymyksiä; Tarkastelun lähtökohtana pidetään ortodoksista ihmiskuvaa joka korostaa elämän ainutkertaisuutta, rajallisuutta ja pyhyyttä, ihmisen erityistä suhdetta luontoon, vapauden ja vastuun suhdetta ja ihmisyyden yhteisöllistä ulottuvuutta.
-Tutustutaan YK:n ihmisoikeuksien julistukseen ja sen syntyyn vaikuttaneisiin olosuhteisiin, sekä tarkastellaan juutalais-kristillisten arvojen vaikutusta eurooppalaiseen ihmisoikeuskäsitykseen. Tarkastellaan ihmisoikeustilannetta tämän päivän maailmassa ja pohditaan yksilön ja yhteisön vastuuta ihmisoikeuksien toteutumisessa. Vertaillaan ortodoksista ja sekulaaria käsitystä oikeudenmukaisuudesta ja tasa-arvosta. Vertaillaan ortodoksisia ja sekulaareja arvoja ja arvostuksia, huomioiden erityisesti Vuorisaarnan opetukset ja pyhien hagiografiat. Huomioidaan oppilaiden omista kokemuksista kumpuavat eettiset kysymykset ja ohjataan oppilasta eettiseen pohdintaan ja keskusteluun, joka huomio erilaiset lähtökohdat, maailmankatsomukset ja näkökulmat.
-Tutustutaan eri uskontojen eettisiin periaatteisiin, erityisesti Kultaiseen sääntöön. Erityisesti huomioidaan kristillisen etiikan juutalaiset juuret sekä Vanhan ja Uuden testamentin eroavaisuudet eettisissä painotuksissa.
-Tutustutaan Raamattuun kristillisen etiikan lähteenä mutta myös historiallisena ja kaunokirjallisena teoksena, sekä osana ortodoksista Traditiota. Pohditaan Raamatun kertomusten ja -opetusten suhdetta luonnontieteisiin ja humanistisiin tieteisiin. Tutustutaan Raamatun juutalaisiin juuriin ja asemaan juutalaisuudessa. Vertaillaan juutalaista, ortodoksista, roomalaiskatolista ja luterilaista (suomalaista) Raamattua, huomioiden erityisesti deuterokanonisten kirjojen asema.
-Tutustutaan ortodoksiseen Traditioon etiikan lähteenä mutta myös sen ilmentymänä; Erityisesti pyhiin toimituksiin, uskontunnustukseen ja sen keskeisiin dogmaattisiin kysymyksiin, pyhien ihmisten merkitykseen, liturgiseen taiteeseen ja esineistöön.
-Tutustutaan dogmatiikan ja liturgiikan käsitteisiin ja niiden alkuperään. Pohditaan Tradition merkitystä ortodoksin ja oppilaan omassa elämässä sekä sitä, ohjaako Kirkon opetus yksilön arvoja, normeja ja jokapäiväisiä valintoja.